Borgtog vir beskuldigdes in Horner-moordBrendin Horner (21) is wreed op ‘n plaas vermoor. (Foto: Twitter) Borgtog is toegestaan aan twee mans wat beskuldig word van die moord op die 21-jarige Brendin Horner, ŉ plaasbestuurder van die Paul Roux-omgewing in die Vrystaat, in Oktober verlede jaar. Sekola Matlaletsa (44) en Sekwetje Mahlamba (32) is kort ná die moord in hegtenis geneem en was sedertdien in aanhouding. Die saak teen hulle is intussen na die hooggeregshof in Bloemfontein oorgeplaas. Phaladi Shuping, woordvoerder van die Nasionale Vervolgingsgesag (NVG) in die Vrystaat, sê borgtog is aan die twee toegestaan nadat nuwe feite aan die lig gekom het. Die uitslag van DNS-toetse was tydens Dinsdag se hofverskyning beskikbaar – en dit verbind nié die twee beskuldigdes met die voorval nie, sê Shuping. “Daar is aanvanklik berig dat Brendin Horner in die vroeë ure van 2 Oktober vermoor is, maar nou voer die staat aan dit was tussen 19:00 en 20:00 op 1 Oktober.” Volgens Shuping het die landdros die verdediging gelyk gegee dat dit inderdaad nuwe feite is. Hy het borgtog van R5 000 elk aan Matlaletsa en Mahlamba toegestaan. Een van hul borgtogvoorwaardes is dat hulle drie keer per week by die Paul Roux-polisiestasie moet aanmeld. Die saak word op 23 Augustus in die hooggeregshof vir voorverhoorverrigtinge hervat. Maroela Media het vroeër berig Horner het volgens die nadoodse ondersoek steekwonde aan sy kop, skouer, arm asook aan sy hande gehad. Hy het ook skraapmerke gehad wat daarop dui dat hy oor die grond gesleep is, terwyl die amptelike oorsaak van dood as verwurging aangedui word.